Vliegtuig beland in rivierFoto: (Jacksonville-polisie via AP) ŉ Boeing 737-vliegtuig met 143 mense aan boord het Vrydagaand in ŉ rivier beland nadat dit van ŉ aanloopbaan by ŉ lughawe in Florida in die VSA gegly het. Die vliegtuig het van Kuba af by ŉ militêre basis in Jacksonville geland toe dit van die aanloopbaan gegly en in die St. Johns-rivier beland het. Die vliegtuig het in vlak water beland en daar is geen sterftes aangeteken nie. Minstens 21 mense het ligte beserings opgedoen en is na nabygeleë hospitale vervoer vir behandeling. Kapt. Michael Connor, bevelvoerder van die NAS Jacksonville, het gesê dit kon soveel erger gewees het. “Ek dink dit is ŉ wonderwerk. Dit kon ŉ heel ander storie gewees het.” Dit is nog nie duidelik hoe lank dit sal vat om die vliegtuig te verwyder nie, maar volgens Connor blyk die vliegtuig stewig vas te wees en is dit onwaarskynlik dat dit sal wegdryf. Daar is ook onmiddellik werk gemaak om seker te maak dat die vliegtuig nie brandstof in die rivier lek nie.